**Paskaidrojuma raksts
Madonas novada pašvaldības**

**2025. gada \_\_\_.\_\_\_\_\_\_\_ saistošajiem noteikumiem Nr. \_\_\_\_**

**“Par sociālajiem pakalpojumiem Madonas novadā”**

|  |  |
| --- | --- |
| Paskaidrojuma raksta sadaļas | Norādāmā informācija |
| Saistošo noteikumu mērķis un izdošanas nepieciešamības pamatojums | 2025. gada pašvaldību vēlēšanās ievēlētā Madonas novada dome atbilstoši Administratīvo teritoriju un apdzīvoto vietu likuma Pārejas noteikumu 33.8 punktā paredzētajam izvērtē novadu veidojošo bijušo pašvaldību pieņemtos saistošos noteikumus un pieņem jaunus novada saistošos noteikumus. Līdz novada saistošo noteikumu spēkā stāšanās dienai, bet ne ilgāk kā līdz 2025. gada 31. decembrim ir spēkā novadu veidojošo bijušo pašvaldību, Madonas novada un Varakļānu novada pašvaldību, saistošie noteikumi.Saistošie noteikumi “Par sociālajiem pakalpojumiem Madonas novadā” (turpmāk – Saistošie noteikumi) izstrādāti ar mērķi noteikt sociālo pakalpojumu veidus, to pieprasīšanas, piešķiršanas vai atteikšanas un samaksas kārtību Madonas novadā. Saistošajos noteikumos definēti sociālo pakalpojumu veidi, klientu loks, kas var saņemt sociālos pakalpojumus, kā arī pakalpojumu piešķiršanas kārtība.Saistošie noteikumi tiek izdoti, pamatojoties uz Pašvaldību likuma 4. panta pirmās daļas 9. punktu, 44. panta otro daļu, Sociālo pakalpojumu un sociālās palīdzības likuma 3. panta otro un trešo daļu un Ministru kabineta 2003. gada 27. maija noteikumu Nr. 275"Sociālās aprūpes un sociālās rehabilitācijas pakalpojumu samaksas kārtība un kārtība, kādā pakalpojuma izmaksas tiek segtas no pašvaldības budžeta" 6. punktu.Saistošajos noteikumos tiek noteikti šādi sociālie pakalpojumi:* 1. sociālā darba pakalpojums;
	2. speciālistu pakalpojumi;
	3. atbalsta un izglītojošās grupas;
	4. krīzes istabas pakalpojums;
	5. sociālā rehabilitācijas pakalpojums bērniem ar funkcionāliem traucējumiem vai invaliditāti;
	6. dienas aprūpes centra pakalpojums bērniem ar funkcionāliem traucējumiem;
	7. aprūpes mājās pakalpojums;
	8. aprūpes mājās pakalpojums bērniem ar invaliditāti;
	9. dienas centra pakalpojums pilngadīgām personām;
	10. higiēnas pakalpojums;
	11. zupas virtuves pakalpojums;
	12. dienas aprūpes centra pakalpojums pilngadīgām personām ar garīga rakstura traucējumiem;
	13. grupu mājas (dzīvokļa) pakalpojums;
	14. specializēto darbnīcu pakalpojums personām ar invaliditāti;
	15. specializētā transporta un/vai mobilā pacēlāja pakalpojums;
	16. pašvaldības transporta pakalpojums;
	17. patversmes un naktspatversmes pakalpojums;
	18. pansijas pakalpojums.
	19. ilgstoša sociālā aprūpe un sociālā rehabilitācija institūcijā pilngadīgām personām;
	20. ilgstoša sociālā aprūpe un sociālā rehabilitācija ģimeniskā vidē bērniem;
	21. atelpas brīža pakalpojums.

**Deinstitucionalizācijas (turpmāk – DI) projekta pēctecība** nozīmē, ka pašvaldībai ir pienākums turpināt attīstīt sabiedrībā balstītus pakalpojumus, kas tika ieviesti ar ES fondu atbalstu. **Sociālo pakalpojumu un sociālās palīdzības likums** nosaka konkrētus pakalpojumus, kurus pašvaldībai jānodrošina (piemēram, aprūpe mājās, dienas centrs, grupu māja u.c.).2025. gada 4. septembrī Madonas novada pašvaldība parakstīja līgumu ar Centrālo finanšu un līgumu aģentūru par projekta “Sabiedrībā balstītu sociālo pakalpojumu pieejamības palielināšana Varakļānu novadā”, ident. Nr. 4.3.5.1/5/25/I/007 īstenošanu. Projekta mērķis ir palielināt sabiedrībā balstītu sociālo pakalpojumu pieejamību, tai skaitā izveidot nepieciešamo infrastruktūru un nodrošināt šo pakalpojumu sniegšanu Varakļānos. Projekta ietvaros paredzēts pārbūvēt neapdzīvotu ēku Rīgas ielā 61, Varakļānos, izveidojot:1. **Dienas aprūpes centru** ar 6 (sešām) vietām, kas paredzētas: pilngadīgām personām ar garīga rakstura traucējumiem, kurām noteikta I vai II invaliditātes grupa; bērniem ar funkcionāliem traucējumiem, kuriem noteikta invaliditāte un kuri dzīvo ģimenēs; personām pensijas vecumā, tostarp personām ar demenci.
2. **9 (deviņus) grupu dzīvokļus** pilngadīgām personām ar garīga rakstura traucējumiem, kurām noteikta I vai II invaliditātes grupa.
3. **2 (divas) specializētās darbnīcas** – rokdarbu un aktivitāšu darbnīcas. Katra darbnīca paredzēta 5 (piecām) pilngadīgām personām ar garīga rakstura traucējumiem, kurām noteikta I vai II invaliditātes grupa.

Pārbūvējot ēku, tiks izveidota sabiedrībā balstītu sociālo pakalpojumu pieejamības infrastruktūra. Tādējādi tiks uzlabota vienlīdzīga un savlaicīga piekļuve kvalitatīviem, ilgtspējīgiem un finansiāli pieejamiem sociālajiem pakalpojumiem. Projekts sekmēs sociālās aizsardzības sistēmas pilnveidi, tostarp veicinās sociālās aizsardzības pieejamību un uzlabos ilgtermiņā, mūsdienīgu aprūpes pakalpojumu pieejamību un efektivitāti.**Sociālā darba pakalpojums –** obligāts pakalpojums saskaņā ar Sociālo pakalpojumu un sociālās palīdzības likuma 3. pantu; nodrošina individuālu atbalstu un sociālo problēmu risināšanu.**Speciālistu pakalpojumi –** finansē pašvaldība, kas irnepieciešami efektīvai klientu vajadzību izvērtēšanai un atbalsta plānu izstrādei, nodrošinot multidisciplināru pieeju.**Atbalsta un izglītojošās grupas –** veicina sociālo iekļaušanu, psihoemocionālo stabilitāti un savstarpējo palīdzību.**Krīzes istabas pakalpojums –** nodrošina tūlītēju atbalstu krīzes situācijās, būtisks pakalpojums vardarbības upuriem, kuru aprūpē ir bērni.**Sociālā rehabilitācija bērniem ar funkcionāliem traucējumiem vai invaliditāti –** obligāts pakalpojums bērniem ar īpašām vajadzībām, kuri atbilst DI plāna prioritātei par sabiedrībā balstītu atbalstu; pakalpojums tiks nodrošināts vairāk nekā 48 bērniem.**Dienas aprūpes centrs bērniem ar funkcionāliem traucējumiem –** sabiedrībā balstīts pakalpojums, kas novērš institucionālu aprūpi; attīstīts ar ESF atbalstu DI projektā; pakalpojums tiks nodrošināts 13 bērniem dienā.**Aprūpe mājās pakalpojums –** obligāts pakalpojums saskaņā ar likumu, kas nodrošina alternatīvu institucionālai aprūpei.**Aprūpe mājās bērniem ar invaliditāti –** paplašināts aprūpes modelis, kas atbilst DI plāna mērķim par ģimeniskā vidē balstītu atbalstu.**Dienas centrs pilngadīgām personām –** veicina sociālo iekļaušanu, nodrošina aktivitātes un atbalstu, vidēji dienā to nodrošina 15 personām.**Higiēnas pakalpojums –** nodrošina cilvēka pamata vajadzību apmierināšanu un ir būtisks pakalpojums sociāli mazaizsargātām personām.**Zupas virtuves pakalpojums –** sociālās palīdzības forma, kas nodrošina ēdināšanu personām, kurām izsniegta trūcīgas un maznodrošinātas personas (mājsaimniecības) izziņa un krīzes situācijās. Pakalpojums tiek finansēts no pašvaldības budžeta, to nodrošinot 23 personām dienā.**Dienas aprūpes centra pakalpojums pilngadīgām personām ar garīga rakstura traucējumiem –** DI projekta centrālais pakalpojums, kas ir sabiedrībā balstīts risinājums personām ar garīga rakstura traucējumiem, nodrošinot trijās pakalpojumu sniegšanas vietās (Madona, Kalsnava, Lubāna) vidēji dienā 25 personām.**Grupu māja (dzīvoklis) –** sabiedrībā balstīts dzīves modelis pilngadīgām personām ar garīga rakstura traucējumiem, kas ir DI projekta prioritāte un attīstīts ar ERAF atbalstu, nodrošinot Mārcienā 16 klientiem un Ozolos – 14 klientiem. **Specializētās darbnīcas personām ar invaliditāti –** veicina nodarbinātību un sociālo iekļaušanu, pakalpojums izveidots DI projekta ietvaros, pakalpojumu var saņemt līdz 24 personām dienā.**Specializētais transports/mobilais pacēlājs –** nodrošina piekļuvi pakalpojumiem personām ar kustību traucējumiem, šo pakalpojumu nodrošina no pašvaldības budžeta.**Pašvaldības transporta pakalpojums –** atvieglo piekļuvi pakalpojumiem lauku teritorijās, īpaši svarīgs personām ar ierobežotām pārvietošanās iespējām. Pakalpojums tiek nodrošināts no pašvaldības budžeta.**Patversme/naktspatversme –** obligāts pakalpojums personām bez dzīvesvietas, nodrošina pagaidu izmitināšanu un atbalstu.**Pansijas pakalpojums –** alternatīva ilgstošai institucionālai aprūpei; bieži tiek nodrošināta senioriem ar zemu aprūpes intensitāti.**Ilgstoša aprūpe/rehabilitācija institūcijā (pilngadīgajiem) –** obligāts pakalpojums personām, kurām nepieciešama pastāvīga aprūpe; tiek regulēts ar MK noteikumiem.**Ilgstoša aprūpe/rehabilitācija ģimeniskā vidē (bērniem)** –ģimeniskai videi pietuvināts pakalpojums bērniem, DI projekta ietvaros izveidotas divas mājiņas, kur vienā ir 6 bērni, savukārt otrā – 8 bērni.**Atelpas brīža pakalpojums –** atbalsts ģimenēm, kas aprūpē bērnus ar invaliditāti, kas ir būtisks DI projekta pakalpojums, kas veicina ģimenes spēju saglabāt aprūpes funkciju, kur klientu skaits dienā ir līdz 5 personām. |
| Saistošo noteikumu fiskālā ietekme uz pašvaldības budžetu | Saistošo noteikumu īstenošanai prognozētā aptuvenā fiskālā ietekme uz pašvaldības budžetu ir 4 414 191 *euro*gadā. Saistošo noteikumu izpilde notiks Madonas novada pašvaldības kārtējā gada budžeta ietvaros. Saistošo noteikumu 2., 8., 13., punktā noteikto sociālo pakalpojumu nodrošināšanai ir pieejams arī daļējs valsts finansējums.Saistošo noteikumu īstenošanai finansējums ik gadu tiks paredzēts pašvaldības budžetā. |
| Saistošo noteikumu sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Sociālā ietekme – Saistošie noteikumi paredz piešķirt un sniegt Pašvaldības iedzīvotājiem sociālos pakalpojumus, kas uzlabos Pašvaldības iedzīvotāju sociālo situāciju un dzīves kvalitāti.Ietekme uz vidi – nav attiecināms.Ietekme uz iedzīvotāju veselību – sekmēs sociālo pakalpojumu saņēmēju veselības uzlabošanos.Ietekme uz uzņēmējdarbības vidi –  sociālos pakalpojumus sniegs sociālo pakalpojumu sniedzēji, ar kuriem tiks noslēgts attiecīgs līgums.Ietekme uz konkurenci – Saistošajos noteikumos paredzētie pasākumi neierobežo konkurenci. |
| Saistošo noteikumu ietekme uz administratīvajām procedūrām un to izmaksām gan attiecībā uz saimnieciskās darbības veicējiem, gan fiziskajām personām un nevalstiskā sektora organizācijām, gan budžeta finansētām institūcijām | Saistošie noteikumi neietekmē līdzšinējās administratīvās procedūras. Tāpat kā līdz šim, personas, kas atbildīs Saistošajos noteikumos noteiktajiem kritērijiem, varēs vērsties Pašvaldības iestādē “Madonas novada Sociālais dienests” un saņemt sociālos pakalpojumus. |
| Saistošo noteikumu ietekme uz pašvaldības funkcijām un cilvēkresursiem | Jauna ietekme uz pašvaldības funkcijas, kuras izpildei tiek izstrādāti šie saistošie noteikumi – [Pašvaldību likuma](https://likumi.lv/ta/id/336956-pasvaldibu-likums) [4. panta](https://likumi.lv/ta/id/336956-pasvaldibu-likums#p4) pirmās daļas 9. punktā noteiktā autonomā funkcija: nodrošināt iedzīvotājiem atbalstu sociālo problēmu risināšanā, kā arī iespēju saņemt sociālo palīdzību un sociālos pakalpojumus, netiek paredzēta.Saistošo noteikumu izpildes nodrošināšanai tiks iesaistīti pašvaldības esošie cilvēkresursi, nav nepieciešams veidot jaunas pašvaldības institūcijas vai darba vietas. |
| Saistošo noteikumu izpildes nodrošināšana | Saistošajos noteikumos noteiktos sociālos pakalpojumus piešķirs pašvaldības iestāde “Madonas novada Sociālais dienests”.  |
| Saistošo noteikumu prasību un izmaksu samērīgumu pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanai un paredz tikai to, kas ir vajadzīgs minētā mērķa nodrošināšanai. |
| Saistošo noteikumu izstrādes gaitā veiktās konsultācijas ar privātpersonām, saņemtais sabiedrības viedoklis | Atbilstoši [Pašvaldību likuma](https://likumi.lv/ta/id/336956-pasvaldibu-likums) [46. panta](https://likumi.lv/ta/id/336956-pasvaldibu-likums#p46) trešajai daļai, lai informētu sabiedrību par Saistošo noteikumu projektu un dotu iespēju iedzīvotājiem izteikt viedokli, Saistošo noteikumu projekts no 2025. gada \_\_.\_\_\_\_\_ līdz \_\_\_.\_\_\_\_ publicēts pašvaldības tīmekļa vietnē www.madona.lv sadaļas “Dokumenti” apakšsadaļā “Saistošo noteikumu projekti”. |

Domes priekšsēdētājs A.Lungevičs